MGM pritet të blihet nga SONY - 2004-09-15
Analistët thonë se marrja nën kontroll e arkivës së gjerë të filmave të firmës MGM e rrit përmbajtjen që firma Sony ofron tani në disqe.
Kërkesa e minutës së fundit të gjigandit të mediave Sony për të blerë studion e famshme të Hollivudit Metro Goldwyn Mayer mund të vërë nën kontrollin e Sony-t, një arkivë prej mbi 4 mijë filmash me metrazh të gjatë. Marrëveshja e arritur të hënën në darkë e vë Sony-n në krye të një partneriteti që ka rënë dakord në parim për ta blerë MGM-në për rreth 3 miliardë dollarë. Marrëveshja është një arritje e madhe për Sony-n, që deri të dielën konsiderohej një pretendent pa rëndësi, në krahasim me kompaninë Time Warner, që hoqi dorë po të hënën nga oferta. Analistët thonë se marrja nën kontroll e arkivës së gjerë të filmave, e rrit përmbajtjen që Sony ofron tani në disqe. thotë Erik Telli, analist i industrisë së Hollivudit. Sony deklaroi gjithashtu se ka arritur në një marrëveshje shpërndarjeje me Korporatën Comcast, kompania më e madhe që ofron shërbimet me pagesë në televizion, që do të bënte të mundur që ajo të ofronte materialet e Sony-t dhe firmës MGM. Kjo do të ishte hera e tretë që investitori miliarder Kirk Kerkorian shet firmën MGM, që dikur u bë e njohur për filmat e famshëm si “Singing in the Rain”, “Meet me in Saint Luois” dhe “Gone with the Wind”. Kompania japoneze nuk e ka mbajtur dot më parë premtimin e përsëritur shpesh për një kombinim me interes të dyanshëm mes elektronikës dhe artit. Përpjekjet e Sony-t në fushën e filmit, muzikës dhe lojrave në video kanë sjellë arritjet e tyre, por ato asnjëherë nuk kanë qenë aq të mëdha sa t’i rrisin shitjet e prodhimeve të tij, më shumë se rivalët. MGM-ja tha se drejtuesit e saj do t’ja rekomandojnë bordit shkrirjen e kompanive deri më 27 shtator. MGM-ja ka në arkivat e saj filma të tillë si Rocky dhe Xhejms Bond, por filmi “Gone with the Wind” nuk është pjesë e marrëveshjes. Warner Brothers e bleu filmin dhe po e nxjerr në qarkullim në disqe videosh dixhitale, nën emrin e firmës së vet. Sipas analistëve, arkiva e filmave të MGM-së do të sjellë 440 milionë dollarë në 2004-ën, duke shfrytëzuar vetëm 36 për qind të titujve të tij në format videoje dixhitale.